1.  10. การควบคุมภายใน

2.  

คณะกรรมการบริษัท
เล็งเห็นความสำคัญต่อหน้าที่และความรับผิดชอบในฐานะกรรมการของบริษัทจดทะเบียนในการกำกับดูแลให้รายงานทางการเงินของบริษัทที่จัดทำขึ้น
ให้มีข้อมูลทางบัญชีที่ถูกต้องครบถ้วนในสาระสำคัญ มีความโปร่งใส เปิดเผยอย่างเพียงพอ
ที่จะดำรงรักษาไว้ซึ่งทรัพย์สินของบริษัทฯ ป้องกันการทุจริตและการดำเนินการที่ผิดปกติ
ในรายการที่เกี่ยวโยงกัน ซึ่งอาจทำให้เกิดความขัดแย้งทางผลประโยชน์
อันเป็นรายการทางการค้าตามธุรกิจปกติทั่วไป
รวมทั้งได้ถือปฏิบัติตามมาตรฐานการบัญชีที่รับรองโดยทั่วไป
ใช้นโยบายบัญชีที่เหมาะสมและถือปฏิบัติโดยสม่ำเสมอ ตลอดจนมีการพิจารณาถึงความสมเหตุสมผล
คำนึงถึงประโยชน์สูงสุด การปฏิบัติตามกฎหมายและกฎเกณฑ์ที่เกี่ยวข้อง
ความรอบคอบระมัดระวังในการจัดทำงบการเงินและงบการเงินรวมของบริษัท และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปีของบริษัท

ในปี 2553 คณะกรรมการบริษัทเพาเวอร์ไลน์ เอ็นจิเนียริ่ง จำกัด (มหาชน)
ซึ่งประกอบด้วยคณะกรรมการ คณะกรรมการอิสระ และคณะกรรมการตรวจสอบ
ได้ประเมินความเพียงพอของระบบควบคุมภายใน โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์ และมีความเห็นว่าบริษัทฯ
มีระบบการควบคุมภายในที่เพียงพอและครอบคลุมทั้งทางด้านองค์กรและสภาพแวดล้อม
การบริหารความเสี่ยง การปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และมีการติดตามประเมินผลการควบคุมภายในอย่างต่อเนื่องโดยมีรายละเอียด ดังต่อไปนี้

1. องค์กรและสภาพแวดล้อม (Organization Control and Environment)

-   องค์กรได้กำหนดนโยบาย เป้าหมาย และทิศทางการดำเนินธุรกิจของบริษัทฯ
    ไว้อย่างชัดเจนตลอดจนการกำกับดูแลกิจการให้เป็นไปตามเป้าหมายที่วางไว้

-   มีการจัดทำข้อพึงปฏิบัติที่เกี่ยวกับจริยธรรมทางธุรกิจ และจรรยาบรรณของพนักงาน
    เพื่อให้กรรมการ ผู้บริหาร และพนักงานในทุกระดับชั้น ได้นำไปประพฤติปฏิบัติให้ถูกต้อง
    และเหมาะสม บริษัทฯ จะใช้การประชาสัมพันธ์ในองค์กร เพื่อให้ได้รับทราบว่า
    การปฏิบัติหน้าที่ด้วยความซื่อสัตย์ และมีจรรยาบรรณ เป็นสิ่งสำคัญอย่างยิ่ง

-   การจัดโครงสร้างขององค์กร ได้แบ่งสายการบังคับบัญชา
    ตลอดจนการแบ่งแยกหน้าที่ความรับผิดชอบในงานไว้อย่างชัดเจน
    เพื่อให้การกำกับดูแลโครงการต่างๆ เป็นไปอย่างทั่วถึง และมีประสิทธิภาพ

-   การจัดฝึกอบรมตามแผนพัฒนาบุคลากรประจำปี ตามนโยบายของบริษัทฯ
    เพื่อพัฒนาบุคลากรให้มีความรู้ ทักษะที่สำคัญและจำเป็นเหมาะสมกับงานที่รับผิดชอบ
    และเพื่อเสริมสร้าง พัฒนาศักยภาพของบุคลากรให้มีความรู้
    ความเข้าใจในงานก่อสร้างและสามารถนำไปปรับใช้ในการทำงานให้มีประสิทธิภาพเพิ่มมากขึ้น

-   คณะกรรมการตรวจสอบ ทำหน้าที่และรับผิดชอบในการกำกับดูแลกิจการ
    สอบทานผลการประเมินระบบการควบคุมภายใน เพื่อให้ความเชื่อมั่นต่อระบบการควบคุมภายใน
    ที่มีความเพียงพอและเหมาะสมกับการดำเนินธุรกิจ รวมทั้งการใช้ทรัพยากร
    การดูแลรักษาทรัพย์สิน การป้องกัน หรือลดความผิดพลาด ความเสียหาย การรั่วไหล
    การสิ้นเปลืองหรือการทุจริต ระบบบัญชีและรายงานทางการเงินมีความถูกต้องเชื่อถือได้
    รวมทั้งการปฏิบัติตามกฎหมาย ระเบียบ ข้อบังคับที่เกี่ยวข้องกับการ ดำเนินธุรกิจของบริษัทฯ

-   การจัดให้มีฝ่ายตรวจสอบภายใน โดยบริษัทฯ
    เห็นว่าการตรวจสอบภายในเป็นเครื่องมือและกลไกสำคัญในการผลักดัน สนับสนุน ให้ทุกๆระดับ
    เล็งเห็นถึงความสำคัญของการควบคุมภายใน ตลอดจนเพื่อให้หน่วยงานที่ถูกตรวจสอบ ตระหนัก
    และเพิ่มความระมัดระวังในการปฏิบัติงานให้ดียิ่งขึ้น

2. การบริหารความเสี่ยง (Risk Management)

-   บริษัทฯ ได้ประเมินความเสี่ยงที่อาจเกิดขึ้นจากปัจจัยภายใน และปัจจัยภายนอก
    เพื่อให้เกิดความมั่นใจอย่างสมเหตุสมผลว่าความเสียหาย หรือ ความผิดพลาดจะไม่เกิดขึ้น
    หรือหากเกิดขึ้นจะต้องอยู่ในระดับที่ยอมรับได้ โดยต้องประเมินความเสี่ยงอย่างต่อเนื่อง
    และสม่ำเสมอ

3. กิจกรรมการควบคุม ( Control Activities)

-   บริษัทฯ กำหนดนโยบาย แผนงาน งบประมาณ และขั้นตอนในการปฏิบัติงาน
    ตลอดจนการควบคุมงานให้บรรลุวัตถุประสงค์ขององค์กร โดยต้องได้รับการตอบสนอง
    และปฏิบัติตามจากผู้บริหาร และพนักงานในทุกระดับอย่างถูกต้อง
    และบริษัทต้องปฏิบัติตามกฎหมายระเบียบข้อบังคับ หรือ คำสั่ง ในสาระสำคัญ
    รวมทั้งปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย ประกาศของคณะกรรมการกำกับตลาดทุน
    พระราชบัญญัติบริษัทมหาชน กฎหมายแรงงาน กฎหมายเกี่ยวกับงานก่อสร้าง

4. ข้อมูลสารสนเทศ และการสื่อสาร ( Information and Communication)

-   บริษัทฯ ตระหนักถึงความสำคัญของการตัดสินใจบนพื้นฐานของข้อมูลที่ถูกต้อง เพียงพอ
    และทันต่อเหตุการณ์ ดังนั้น เมื่อคณะกรรมการจะต้องพิจารณา ดำเนินการในเรื่องใดก็ตาม
    ผู้บริหารและผู้ที่มีส่วนรับผิดชอบจะต้องจัดเตรียมข้อมูลที่สำคัญต่าง ๆ อย่างครบถ้วน
    และนำเสนอ ทางเลือก วิเคราะห์ข้อดี ข้อเสีย และผลกระทบที่จะเกิดขึ้นต่อบริษัทฯ
    ซึ่งคณะกรรมการบริษัทจะได้รับหนังสือนัดประชุมและเอกสารประกอบการประชุมที่จำเป็นและเพียงพอต่อการพิจารณาก่อนการประชุมอย่างน้อย
    7 วัน โดยที่ผู้บริหารตลอดจนผู้ที่มีส่วนรับผิดชอบจะเข้าร่วมการประชุมคณะกรรมการบริษัท
    เพื่อร่วมแสดงความคิดเห็นและให้ข้อมูลเพิ่มเติมแก่คณะกรรมการบริษัท
    และการพิจารณาในที่ประชุมคณะกรรมการของบริษัทจะได้รับการบันทึกเป็นรายงานการประชุมคณะกรรมการโดยเลขานุการคณะกรรมการ
    ซึ่งจะแสดงรายละเอียดที่จำเป็นและเพียงพอต่อการพิจารณาความเหมาะสมในการปฏิบัติหน้าที่ของกรรมการ

-   บริษัทฯมีการ สื่อสารข้อมูลสารสนเทศที่เกี่ยวข้องกับการปฏิบัติงาน
    นโยบายและระเบียบต่างๆของบริษัทให้พนักงานได้รับทราบ
    เพื่อสนับสนุนให้การปฏิบัติงานและการดำเนินกิจกรรมต่างๆขององค์กรเป็นไปอย่างมีประสิทธิภาพ
    ในส่วนของการจัดเก็บเอกสารประกอบการบันทึกบัญชีและบัญชีต่าง ๆ นั้น
    บริษัทฯจะมีการจัดเก็บไว้อย่างครบถ้วน เป็นหมวดหมู่ทุกรายการ
    เพื่อความโปร่งใสและเพื่อเป็นข้อมูลในการปฏิบัติงาน

5. การติดตาม และประเมินผล ( Monitoring)

-   ฝ่ายตรวจสอบภายในของบริษัทฯ เป็นผู้ตรวจสอบการปฏิบัติงาน
    การประเมินผลการควบคุมภายใน
    และรายงานผลการตรวจสอบต่อฝ่ายบริหารและคณะกรรมการตรวจสอบของบริษัทฯ หากขั้นตอน
    หรือ การควบคุมใดที่เป็นจุดอ่อน ฝ่ายบริหารจะเป็นผู้พิจารณา กำหนดมาตรการควบคุม
    เพื่อแก้ไขปัญหานั้นอย่างเป็นระบบ และต่อเนื่อง
    ซึ่งคณะกรรมการบริษัทฯมีความเห็นว่าระบบการควบคุมภายในของบริษัทฯ
    และการติดตามควบคุมดูแลการดำเนินงานของบริษัทย่อย มีความเหมาะสมและรัดกุมเพียงพอ
    สามารถป้องกันทรัพย์สินของบริษัทฯ และบริษัทย่อยจากการที่กรรมการและผู้บริหารนำไปใช้
    โดยไม่เป็นไปตามข้อกำหนดของตลาดหลักทรัพย์ หรือกฎหมาย
    ซึ่งอาจมีความขัดแย้งทางด้านผลประโยชน์ได้

-   หน่วยงานที่ถูกตรวจสอบ ได้รับคำแนะนำ ให้แก้ไขการปฏิบัติงาน หรือ ต้องเพิ่มมาตรการ
    การควบคุมให้รัดกุมยิ่งขึ้น ฝ่ายตรวจสอบภายใน จะเป็นผู้ติดตาม และประเมินผล
    ตลอดจนรายงานผลให้ฝ่ายบริหาร และคณะกรรมการตรวจสอบของบริษัทฯ
    ได้รับทราบอย่างสม่ำเสมอ ซึ่งคณะกรรมการบริษัทฯ และคณะกรรมการตรวจสอบ
    มีความเห็นตรงกันว่าระบบการควบคุมภายในของบริษัทฯ มีความเหมาะสมและรัดกุมเพียงพอ

-   ผู้สอบบัญชีรับอนุญาตเห็นว่าระบบการควบคุมภายในของบริษัทฯ มีความเหมาะสม รัดกุมเพียงพอ
    และไม่พบข้อบกพร่องใดที่มีผลกระทบอย่างเป็นสาระสำคัญต่อบริษัทฯ

จากการประเมินความเพียงพอของระบบควบคุมภายในของบริษัทฯ
คณะกรรมการตรวจสอบมีความเห็นว่า ระบบควบคุมภายในและการตรวจสอบภายในมีความเพียงพอ
โดยให้ความเห็นชอบต่อแผนงานตรวจสอบประจำปี รายงานความคืบหน้าของการปฏิบัติงาน
รายงานผลการตรวจสอบและตรวจติดตามกระบวนการและระบบงานต่างๆ
โดยเสนอให้ฝ่ายบริหารปรับปรุงการปฏิบัติงานตามประเด็นที่ผู้ตรวจสอบภายในตรวจพบ
พร้อมกับให้ข้อสังเกตเพื่อเป็นประโยชน์ในการดำเนินการ
และเสนอให้หน่วยงานบริหารความเสี่ยงใช้รายงานผลการตรวจสอบภายใน
เพื่อสนับสนุนการประเมิน ติดตามและบริหารความเสี่ยงในเรื่องที่เกี่ยวข้อง